b"\n_START_ARTICLE_\nSONS\n_START_SECTION_\nZa\xc4\x8detki\n_START_PARAGRAPH_\nVse se je za\xc4\x8delo nekje v sredini poletja 1997, ko se je Marko slu\xc4\x8dajno spoznal z Iztokom na portoro\xc5\xa1ki pla\xc5\xbei. Ker je Marko \xc5\xbee imel elektri\xc4\x8dno kitaro, je povabil Iztoka k skupnemu sodelovanju in tako se je vse za\xc4\x8delo... Iztok si je kupil bas kitaro, takoj za tem so sledile skupne vaje pri Marku doma. \xc4\x8cez dobra dva meseca sta se Iztok in Marko vpisala na te\xc4\x8daj rock kitare in basa pod mentorstvom obalne rockovske kitarske legende Staneta Bakana._NEWLINE_Sledila je ustanovitev skupine Iguano in seveda ustvarjanje lastne avtorske glasbe... \xc5\xbde po dobrem mesecu ju je Stane povabil, naj se mu pridru\xc5\xbeita kot predskupina na enem izmed njegovih nastopov v koprskem Pubu 111. 4.12.1997.je bil njun krstni dan glasbene poti, za to prilo\xc5\xbenost sta si\xc2\xa0\xc2\xbbsposodila\xc2\xab\xc2\xa0bobnarja, saj ga do takrat \xc5\xa1e nista na\xc5\xa1la. Sledile so razne bobnarske\xc2\xa0\xc2\xbbavdicije\xc2\xab, vendar brez pretirane sre\xc4\x8de. Kasneje se jima je za kraj\xc5\xa1i \xc4\x8das pridru\xc5\xbeil na bobnih pridru\xc5\xbeil \xc5\xa1e tretji \xc4\x8dlan - Marko Butinar, s katerim so skupaj nastopali po okoli\xc5\xa1kih lokalih. Maja 1998 so nastopili na Dnevu mladosti, februarja '99 na Kulturnem dnevu v Avditoriju Portoro\xc5\xbe._NEWLINE_\xc4\x8cez \xc4\x8das se jima je pridru\xc5\xbeil Marko \xc5\xa0krobar, ki je tako postal novi kitarist skupine, predvsem zaradi njegove zagnanosti in zanimanja do igranja. Marko \xc5\xbdigon pa je na pobudo Iztoka sklenil, da se bo na bobnih preizkusil sam. Po nekaj uspe\xc5\xa1nih nastopih sta si Marko in Iztok za\xc5\xbeelela, da bi se skupina zvokovno okrepila s klaviaturistom. Konec julija 2001 sta na novo avdicijo prispela v\xc2\xa0\xc2\xbbpaketni ponudbi\xc2\xab\xc2\xa0klaviaturist Gregor Vla\xc4\x8di\xc4\x87 in kitarist Klemen Domjo. 31.07 je tako sledilo rojstvo nove skupine\xc2\xa0\xc2\xbbSons\xc2\xab.\n_START_SECTION_\nPrvi ve\xc4\x8dji nastopi\n_START_PARAGRAPH_\nPoleti 2002 se je pojavil prvi ve\xc4\x8dji uspeh skupine, dose\xc5\xbeeno 6. mesto na FENS-u (Festivalu Nova Scena) s pesmijo\xc2\xa0\xc2\xbbNikoli ni zaman\xc2\xab. Septembra je skupino zapustil Marko \xc5\xa0krobar, a kljub za\xc4\x8detnemu iskanju nadomestnega \xc4\x8dlana, so se fantje odlo\xc4\x8dili, da bodo ostali v \xc5\xa1tiri\xc4\x8dlanski zasedbi. Decembra je sledilo \xc5\xa1e eno priznanje, po mnenju strokovne \xc5\xbeirije in poslu\xc5\xa1alcev Radia Val so bili Sons izbrani za\xc2\xa0\xc2\xbbObalno rock odkritje leta 2002\xc2\xab._NEWLINE_Med manj\xc5\xa1imi nastopi in intenzivnimi vajami, so se maja 2003 fantje tudi uspeli prebiti do \xc4\x8detrtega mesta na svetovnem festivalu neuveljavljenih rock skupin,\xc2\xa0\xc2\xbbEmergenza Rock Festival\xc2\xab, ki je potekal v italijanskem Pordenonu. \xc5\xa0e bolj uspe\xc5\xa1no pa je bilo sodelovanje na nate\xc4\x8daju\xc2\xa0\xc2\xbbPrimorske zvezde\xc2\xab, ki ga je organiziral \xc4\x8dasopis Primorske Novice \xe2\x80\x93 dose\xc5\xbeeno prvo mesto po mnenju bralcev in strokovne \xc5\xbeirije, ki so jo sestavljali Jan Plestenjak, Sa\xc5\xa1o Fajon in Barbara Verdnik, nastop na velikem koncertu Jana Plestenjaka, kjer se je zbralo pribli\xc5\xbeno 3500 ljudi ter mo\xc5\xbenost snemanja prvih treh pesmi v profesionalnem studiu, kar je bila tudi popotnica za nastanek prvega albuma skupine. Septembra 2003 so se fantje prijavili na razpis RTV Slovenija, ki je imel namen spodbujanja ustvarjalnosti mladih glasbenikov; omogo\xc4\x8deno je bilo snemanje dveh pesmi v koprskem studiu Hendrix, od katerih je ena na\xc5\xa1la mesto tudi na istoimenskem prvencu skupine. Naslednja prelomnica je bilo sodelovanje januarja 2004 na velikem koncertu, medijskem dogodku Tinkare Kova\xc4\x8d z naslovom\xc2\xa0\xc2\xbbO-range Jam\xc2\xab\xc2\xa0v portoro\xc5\xa1kem Avditoriju, kjer je med drugim sodelovalo 32 flavtistk. Maja je bil posnet prvi videospot za pesem\xc2\xa0\xc2\xbbNe bom se vdal\xc2\xab, ki je do\xc4\x8dakal premiero na zadnjih Videospotnicah decembra istega leta. Isto\xc4\x8dasno je nastajal prvi album skupine, v iskanju praznih terminov raznih studijev, spoznavanju postopka snemanja pesmi v studiu, ter piljenju pesmi, ki so postopoma spreminjale obliko od vadnice pri Marku doma pa do kon\xc4\x8dnega izdelka._NEWLINE_Maja 2005, skoraj dve leti po prvih posnetkih, je debitantski album skupine, izdan v samozalo\xc5\xbebi, kon\xc4\x8dno ugledal lu\xc4\x8d sveta. Sledila sta promocijska koncerta v Orto baru v Ljubljani in v Planet Pubu v doma\xc4\x8dem Portoro\xc5\xbeu. Ravno tako maja je bil tudi posnet videospot za drugi single\xc2\xa0\xc2\xbbKruh in plo\xc5\xa1\xc4\x8de\xc2\xab. Poleti je iz\xc5\xa1la remiksana razli\xc4\x8dica singla\xc2\xa0\xc2\xbbNe bom se vdal\xc2\xab, ki jo je\xc2\xa0\xc2\xbbzagre\xc5\xa1il\xc2\xab\xc2\xa0DJ Lovro v sodelovanju s Tomyjem DeClerquem, in postala\xc2\xa0\xc2\xbbHit poletja\xc2\xab\xc2\xa0na obalnem radiu Capris; ker je bila ta razli\xc4\x8dica \xc5\xa1e bolj uspe\xc5\xa1na kot izvirnik, je to fante prepri\xc4\x8dalo v ponovno uporabo takega na\xc4\x8dina promocije svoje glasbe. Istega leta je pesem\xc2\xa0\xc2\xbbKar \xc5\xa1e bo\xc2\xab\xc2\xa0postala\xc2\xa0\xc2\xbbPesem in pol\xc2\xab\xc2\xa0na radiu Koper, jeseni pa so s pesmijo\xc2\xa0\xc2\xbbZeleno\xc2\xab\xc2\xa0sodelovali na\xc2\xa0\xc2\xbbHitu jeseni\xc2\xab\xc2\xa0radia Capris. Med raznimi koncerti in nastopi leta 2005, so bili zagotovo med pomembnej\xc5\xa1imi dobrodelni koncert v portoro\xc5\xa1kem Avditoriju, ki je zagotovil izgradnjo novega doma za odvisnike, dobrodelni koncert na Titovem trgu v Kopru proti mu\xc4\x8denju \xc5\xbeivali ter predstavitev na medijskem dogodku Miss Alpe Adria 2005. Decembra 2005 je tudi iz\xc5\xa1la angle\xc5\xa1ka razli\xc4\x8dica debitantskega albuma._NEWLINE_Prvi pomembnej\xc5\xa1i dogodek leta 2006 je bila uvrstitev angle\xc5\xa1ke verzije singla\xc2\xa0\xc2\xbbNe bom se vdal\xc2\xab\xc2\xa0(\xc2\xbbWhen I wake\xc2\xab) na lestvico italijanskega spletnega programa RAI Futura; marca je sledil nastop na Mortadeljadi 2006 v \xc5\xa1portni dvorani Kodeljevo v Ljubljani; ravno tako marca je bil posnet videospot za tretji single\xc2\xa0\xc2\xbbZeleno\xc2\xab\xc2\xa0in junija so nastopili na velikem koncertu radia Capris. \xc5\xa0e pomembnej\xc5\xa1i pa je bil nastop na Melodijah morja in sonca, kjer so bili sprejeti med 111 prijavljenimi izvajalci v polfinale s pesmijo\xc2\xa0\xc2\xbbShiora\xc2\xab. Pesem je postala\xc2\xa0\xc2\xbbHit poletja\xc2\xab\xc2\xa0na radiu Capris, \xc5\xa1e ve\xc4\x8dji uspeh pa je po\xc5\xbeela v remiksani razli\xc4\x8dici dr. Silvanota in v uvrstitvi na plesno kompilacijo\xc2\xa0\xc2\xbbBeli album\xc2\xab\xc2\xa0(DeeJay Time), ki je redno eden najbolje prodajanih albumov v Sloveniji. Septembra so fantje nastopili na dobrodelnem koncertu za prepre\xc4\x8devanje samomorov in decembra se predstavili v oddaji\xc2\xa0\xc2\xbbSpet doma\xc2\xab\xc2\xa0s pesmijo\xc2\xa0\xc2\xbbBo\xc5\xbei\xc4\x8dno darilo\xc2\xab, ki so jo izvajali v duetu z \xc5\xbdano in z zbor\xc4\x8dkom izolske osnovne \xc5\xa1ole Livade; na dan Bo\xc5\xbei\xc4\x8da pa so nastopili na velikem Bo\xc5\xbei\xc4\x8dnem rock koncertu v Postojni. Medtem so fantje \xc5\xa1e posneli pesem\xc2\xa0\xc2\xbbPozabljene strasti\xc2\xab, ki se je, vnovi\xc4\x8dno v remiksu dr. Silvanota, pojavila na novi kompilaciji\xc2\xa0\xc2\xbbBelega albuma\xc2\xab, poleti 2007 pa drugi\xc4\x8d sodelovali na Melodijah morja in sonca, kjer so se tokrat prebili do finala s pesmijo\xc2\xa0\xc2\xbbVse kar imam\xc2\xab. Pesem je dosegla prvo mesto po mnenju strokovne \xc5\xbeirije, v skupnem se\xc5\xa1tevku pa sedmo mesto. Avgusta je sledil nastop na Miss Alpe Adria 2007, konec avgusta pa nastop na\xc2\xa0\xc2\xbbPesmi poletja\xc2\xab\xc2\xa0TV Paprike v grosupeljskem Kongu.\n_START_SECTION_\nDanes\n_START_PARAGRAPH_\nTrenutno pa fantje snemajo drugi album, ki bo, ravno tako kot prvenec, nastajal v duhu preproste ljubezni do glasbe."